Værradar

En værradar er en Dopplerradar som i tillegg til å  observere ekko fra nedbør, måler nedbørområdenes hastighet. Dette gjør det mulig å også si noe om vindretningen og vindstyrken.
Innenfor radarens dekningsområde kan man for en del timer frem i tid varsle relativt nøyaktig hvor og når det kommer nedbør og hvordan vindforholdene vil bli.
En værradar består av sender, antenne, mottaker og prosesseringsenhet som produserer og viser produkter. Antennen sender ut elektromagnetiske pulser. Når disse treffer nedbør, vil signal i form av ekko bli reflektert tilbake til antennen. Alle værradarprodukter blir beregnet ut fra ekkoene. Hovedregelen er at dess sterkere ekko, jo større nedbørintensitet.
Det er bare i de senere år at kommunikasjons- og regnekapasitetene har vært gode nok til å kontinuerlig samle inn og prosessere de store datamengdene en værradar og et -nettverk samler inn.


== Plassering av værradar ==
En værradar må plasseres i et område som er fritt for høye fjell og andre detaljer i terrenget som kan sperre for radarstrålene. Lokalisering er derfor en utfordring i et fjelland som Norge! Høye byggverk eller andre installasjoner nær værradaren vil også redusere "utsikten" og kunne gi blokkeringer.
En værradar må altså ha best mulig sikt, men bør likevel ikke ligge særlig høyere enn 500-600 meter over havet. På grunn av jordkrumningen øker radarstrålens høyde over det nivået værradaren er plassert på med økende avstand. Dersom en værradar blir plassert for høyt og har for stort overvåkningsområde, er det derfor risiko for at nedbør kan ligge under radarstrålen og dermed være «usynlig» eller ligge så høyt at det er vanskelig å si noe om hvilke konsekvenser den vil gi på bakkenivå. For å sikre datakvaliteten er derfor hver værradar i Norge gitt et overvåkningsområde begrenset til 240 km. 


== Værradarer i Norge ==


=== Historikk ===

Norges første værradar ble innkjøpt av Det norske meteorologiske institutt i 1976.  Radaren ble plassert på taket av instituttet på Blindern i Oslo, og ble satt i operativ drift den 1. april 1977.  Radaren var i operativ drift frem til 1988, da denne ble byttet ut med en mer moderne værradar fra svenske Ericsson.  Denne nye radaren hadde «Ericsson EWIS» programvare, og radaren ble nå helautomatisk og kunne levere oppdaterte radarprodukter hvert 15. minutt døgnet rundt.
For å få et bedre dekningsområde ble radaren flyttet fra Blindern til toppen av Hagahogget i Asker i 1992, og ble nå driftet som et samarbeid mellom Det norske meteorologiske institutt og Statens vegvesen.  Radaren ble noe modernisert i 2003 ved at programvaren ble byttet ut med den mer moderne «Rainbow» programvaren fra tyske Gematronik.  Radaren på Hagahogget var i operativ drift frem til 7. desember 2010, da denne ble nedlagt og erstattet av den nye radaren på Hurum («Radar Hurum») som var satt i drift måneden før.
Frem til 2002 hadde Meteorologisk institutt 1) to værradarer i operativ drift; radaren i Asker samt en radar i Hægebostad i Vest-Agder (idriftsatt i mai 2000).  På dette tidspunktet var to nye radarer planlagt; én radar i Bømlo i Hordaland (bygd 2002 og idriftsatt samme år), og én radar i Rissa i Sør-Trøndelag (bygd 2001-2002 og idriftsatt i 2003).
Videre utbygging av værradarnettet i Norge var på dette tidspunktet en prioritert oppgave for Meteorologisk institutt, og hvor en for full radardekning over hele landet hadde sett for seg at det ville være nødvendig med ytterligere 7 radarer som dengang var tenkt plassert i, eller i  nærheten av, hhv. Gudbrandsdalen, Ålesund, Brønnøysund, Bodø, Harstad, Alta og Tana.

1)   I 2002 endret også instituttet navn fra Det norske meteorologiske institutt til det noe kortere Meteorologisk institutt.


=== Værradarer i dag ===
I dag drifter Meteorologisk institutt 9 værradarer i Norge, og med den siste værradaren som ble satt i drift den 1. oktober 2012 er værradarnettet i Norge nå blitt landsdekkende.  Flere av radarene driftes som et samarbeid mellom Meteorologisk institutt og andre samarbeidspartnere (se kolonnen "Driftes av" i tabellen nedenfor).
Følgende tabell viser alle operative værradarer i Norge i kronologisk rekkefølge etter hvilket år radaren ble satt i drift:

1)   Høyde i meter over havet.  Det første tallet angir stasjonens høyde, og det andre tallet angir radarantennens høyde.2)   MI = Meteorologisk institutt;  SV = Statens vegvesen;  AV = Avinor.

Alle værradarer som brukes i Norge opererer på frekvensen 5,620 eller 5,640 GHz (C-Bånd) med en sendereffekt (spisseffekt) på 250 kW.  Radarantennen har en antenneforsterkning på 44,5 dB, og har en strålebredde (åpningsvinkel) på 1,0°.  Selve antennen (antennespeilet) er 4,2 meter i diameter, og den ytre radomen som beskytter antennen er 6,5 meter i diameter.  Alle radarer er produsert og levert av SELEX-Gematronik i Tyskland.


== Værradarer i øvrige Norden ==
I de øvrige nordiske landene finnes det for tiden (april 2013) totalt 27 værradarer som vist i følgende tabell:


== Samarbeid over landegrensene ==
De meteorologiske instituttene i Norge, Sverige, Finland, Estland og Latvia har inngått et samarbeide for å oppnå en radardekning som går langt utenfor landets egne grenser.Dette samarbeidet kalles NORDRAD, det første flernasjonale værradarnettverket i Europa som ble opprettet i 1994, og som muliggjør en samlet radardekning som dekker nesten hele Skandinavia og Østersjøen.
Innenfor EUMETNET-samarbeidet er det laget en mal for produksjon av et felles komposittbilde som dekker hele Europa.


== Referanser ==


== Eksterne lenker ==
(en) Weather radars – kategori av bilder, video eller lyd på Commons 
(en) Weather radar – galleri av bilder, video eller lyd på Commons 


=== Værradarer i Norge ===
Sider fra Yr – yr.no:
Siste værradarbilder fra alle norske værradarer
Informasjon om værradarerSider fra Meteorologisk institutt – met.no:
Informasjon om værradarerAndre sider:
Interaktivt kart over plassering og dekningsområde for alle værradarer i Norge (privatdrevet side)


=== Værradarer ellers i Norden ===
Sider fra Sveriges meteorologiska och hydrologiska institut – smhi.se:
Siste værradarbilder som viser nedbør over Norden (Norge, Sverige, Danmark, Finland og Estland) Arkivert 26. januar 2017 hos Wayback Machine.
Siste værradarbilder som viser tordenvær – KUN over Sverige! Arkivert 14. mai 2014 hos Wayback Machine.
Informasjon om værradarer
Forskning omkring værradarerSider fra Danmarks Meteorologiske Institut – dmi.dk:
Siste værradarbilder fra alle danske værradarerSider (på svensk) fra Ilmatieteen laitos (Finska meteorologiska institutet) – ilmatieteenlaitos.fi:
Siste værradarbilder som viser nedbør over Norden (Norge, Sverige, Danmark, Finland, Estland og Latvia)
Informasjon om værradarer
Informasjon om værradarnettet i FinlandSider (på engelsk) fra Veðurstofa Íslands (Icelandic Meteorological Office) – vedur.is:
Siste værradarbilder fra alle islandske værradarerAndre sider:
vaerradar.com: Radarbilder som viser nedbør, samt annen informasjon (side med reklamebannere)